**Toni Piispanen** (s. 24. heinäkuuta 1976) on suomalainen paraurheilija.

Piispanen halvaantui vuonna 1993 karate-esitykseen kuuluneen voltin epäonnistuttua Lahdessa pidetyssä kamppailulajien näytöksessä. Karate oli ennen tapaturmaa hänen päälajinsa, minkä lisäksi hän harrasti jalkapalloa ja lumilautailua. Vuonna 1995, kaksi vuotta halvaantumisensa jälkeen, hän alkoi harrastaa pyörätuolirugbya, jossa nousi Suomen maajoukkueen kapteeniksi. Hän harjoitti lajia lyhyen aikaa myös puoliammattilaisena Yhdysvalloissa.

Rugby takasi vahvan pohjan sprinttikelaukseen. Rugbyn ansiosta Piispasen oli mahdollista nousta huipulle nopeammin kuin tavallisesti. Vuonna 2010 Piispanen aloitti kilpailemisen pyörätuolikelauksessa. Seuraavan vuoden tammikuussa hän voitti T51-luokan MM-hopeaa 100 metrillä sekä MM-pronssia 200 metrillä ja myöhemmin vuoden aikana hänestä tuli vammaluokkansa maailmanennätyksen haltija 100 metrillä. Hän oli yksi kolmesta ehdokkaasta vuoden läpimurto -palkinnon saajaksi vuoden 2012 alussa järjestetyssä Suomen urheilugaalassa. Syyskuussa 2012 Piispanen voitti 100 metrin kultaa Lontoon paralympialaisissa ajalla 21,72 sekuntia.  Heinäkuussa 2013 Piispanen voitti MM-kultaa vesisateessa käydyssä 100 metrillä ajalla 22,59 sekuntia sekä MM-hopeaa 200 metrillä ajalla 40,90 sekuntia.

Vuoden 2017 MM-kisoissa Lontoossa hän voitti hopeaa 100 metrillä ajalla 21,54. Vuoden 2018 EM-kisoissa Berliinissä hän voitti hopeaa 100 metrillä ajalla 23,44. Vuoden 2019 MM-kisoissa Dubaissa Piispanen voitti 100 metrillä uransa toisen MM-kullan Suomen ennätysajalla 20,33, ja 200 metrillä hopeaa.

Vuoden 2020 paralympialaisissa Tokiossa Piispanen voitti kultaa 200 metrillä ajalla 36,81 sekuntia, joka on uusi paralympialaisten ennätys. Vuoden 2023 MM-kisoissa Pariisissa hän saavutti kaksi mitalia, hopeaa 200 metrillä ja pronssia 100 metrillä.

Piispanen kelasi 200m voimassa olevan maailmanennätyksen elokuussa 2021 Jyväskylässä aikaan 36,35s. Sadan metrin ennätys Piispasella on vuodelta 2021 Sveitsin Notwillissa kelattu 19,86s.

Hänen saavuttamiaan tunnustuksia ovat Tahko Pihkala -seuran Vuoden Rehti Urheilija (2012), Suomen Urheilugaalan Periksi ei anneta Uuno -palkinto (2013) ja Vuoden helsinkiläisurheilija (2013 ja 2020). Vuosina 2019 ja 2021 Suomen Urheiluliitto valitsi Piispasen Vuoden yleisurheilijaksi.

Piispanen on koulutukseltaan liikuntatieteiden maisteri, joksi valmistui Jyväskylän yliopistosta. Hän on työskennellyt muun muassa Liikuntatieteellisen Seuran koordinaattorina Helsingissä. Nykyisin hän työskentelee opetus- ja kulttuuriministeriössä, valtion liikuntaneuvostossa.

Lähteet
-------

1. 1 2  Hepojärvi, Harri: Kelaajakuningas.  *Iltalehti Urheilu*, 4.9.2012, s. 6–7.
2. 1 2  Maailmanennätysaika 21,64 s *Nopola News*.  12.8.2011. Viitattu 5.9.2012. [vanhentunut linkki]
3. ↑  Ehdokkaat 2012: Läpimurto *suomenurheilugaala.fi*. Suomen Urheilugaala.  Arkistoitu 6.9.2012. Viitattu 5.9.2012.
4. 1 2  Yleisurheilu - urheilijaprofiilit *paralympia.fi*. Suomen Paralympiakomitea. Viitattu 5.9.2012. [vanhentunut linkki]
5. ↑  Paralympiavoittaja Piispanen kelasi MM-kultaa *MTV3.fi*.  22.7.2013. Viitattu 19.8.2013.
6. ↑  Piispanen menetti kultansa - uusintafinaalissa loppusuoran tappio *Yle Urheilu*.  26.7.2013. Viitattu 19.8.2013.
7. ↑  Mahtava veto! Piispanen kelasi MM-hopeaa 100 metrillä - "Olen älyttömän tyytyväinen" *iltalehti.fi*. Viitattu 22.7.2017.
8. ↑  Leo-Pekka Tähti kelasi EM-kultaa täysin ylivoimaisesti, hämmentyi itsekin: "En olisi voinut kuvitellakaan" *Ilta-Sanomat*.  21.8.2018. Viitattu 21.8.2018.
9. ↑  Toni Piispanen kelasi MM-kultaa: "Se oli minulta aika puhdas kelaus"  7.11.2019. Helsingin Sanomat. Viitattu 7.11.2019.
10. ↑  Toni Piispaselle toinen MM-mitali Dubaista – hopeaa 200 metrin matkalla  13.11.2019. YLE Urheilu. Viitattu 14.11.2019.
11. ↑  Toni Piispanen kelasi paralympiakultaa kisaennätyksellä – "Kovatasoisin kisa koskaan" *www.iltalehti.fi*. Viitattu 31.8.2021.
12. ↑  Toni Piispanen kelasi toisen MM-mitalinsa Pariisissa
13. ↑  Moilanen, Mika: Ratakelaaja Toni Piispanen valittiin Vuoden yleisurheilijaksi: "Lajiyhteisön arvostus lämmittää eniten"  12.12.2019. Helsingin Sanomat. Viitattu 12.12.2019.
14. ↑  STT–IS: Toni Piispanen, 45, valittiin parhaaksi yleisurheilijaksi Suomessa – "Olen tehnyt nousua ykköseksi" *Ilta-Sanomat*.  22.12.2021. Viitattu 6.1.2022.

Aiheesta muualla
----------------

* Toni Piispasen kotisivut